Työttömyysturvan aktiivimalli on kumottu 1.1.2020 alkaen.

Aktiivimallin leikkurit eivät vaikuta työttömyysetuuteen, jota maksetaan ajalta 1.1.2020 jälkeen. Myöskään Kela tai työttömyyskassat eivät enää 1.1.2020 alkaen seuraa työttömyysetuuden saajan aktiivisuutta mallin perusteella. Jos työttömyysetuutta on aiemmin aktiivimallin perusteella alennettu, se palautuu normaalin suuruiseksi vuoden 2020 alusta. Tammikuussa maksuun tuleviin, mutta vuonna 2019 kertyneisiin työttömyysetuuksiin aktiivimallin leikkurit vielä vaikuttavat.

Työttömyysturvan aktiivimallin purkaminen ei vaikuta työttömien mahdollisuuksiin opiskella tai osallistua eri toimijoiden järjestämään työnhakua ja työllistymistä tukevaan toimintaan. Myös muut työttömyysetuuden saamisen edellytykset säilyvät ennallaan, eli työttömyysetuutta saadakseen työnhakijan on muun muassa haettava ja oltava valmis vastaanottamaan tarjottua työtä.

”Epäoikeudenmukainen aktiivimalli puretaan 1.1.2020 ja sosiaaliturvan uudistamisessa siirrytään eteenpäin”, sosiaali- ja terveysministeri Aino-Kaisa Pekonen sanoo.

Aktiivimallin kumoamisen vuoksi muutetaan myös työttömyysetuuksien rahoituksesta annettua lakia ja työttömyyskassalakiin sisältyviä ansiopäivärahan valtionosuutta koskevia säännöksiä. Näillä muutoksilla ei ole vaikutusta työttömille työnhakijoille maksettaviin etuuksiin.

Hallitus esitti asiaa koskevien lakien vahvistamista ja tasavallan presidentti vahvisti lait torstaina 19.12.2019.

Lisätietoja

hallitusneuvos Marjaana Maisonlahti, p. 0295 163 288, [email protected]

hallitussihteeri Eeva Vartio, p.0295047082, [email protected] (työttömyyden aikainen opiskelu tai osallistuminen työnhakua ja työllistymistä tukevaan toimintaan)

erityisavustaja Jiri Sironen, p. 0295 163 410 (ministeri Pekosen haastattelupyynnöt)